31996L0091
L 013/26
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 96/91/ЕО НА СЪВЕТА
от 17 декември 1996 година
за изменение на Директива 72/462/ЕИО относно санитарните и медицинските проблеми при внос на животни от рода на едрия рогат добитък, свине, овце и кози, както и на прясно месо и месни продукти от трети страни
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 43 от него,
като взе предвид предложението на Комисията,
като взе предвид становището на Европейския парламент (1),
като взе предвид становището на Икономическия и социален комитет (2),
като има предвид, че Директива 72/462/ЕИО (3) определя санитарните и ветеринарномедицинските условия при внос в Общността на месни продукти, които са предмет на Директива 77/99/ЕИО (4);
като има предвид, че с включването с Директива 92/5/ЕИО (5) на стомаси, пикочни мехури и черва, които са изчистени, осолени и изсушени и/или термично обработени, в рамките на приложното поле на Директива 77/99/ЕИО, вносът на тези продукти стана обект на изискванията на Директива 77/462/ЕИО, и по-специално на изискването, че те трябва да произхождат от кланица, одобрена в съответствие с Директива 72/462/ЕИО;
като има предвид, че Комисията предложи да се прилагат различни мерки за тях и те да бъдат включени в приложение II към Директива 92/118/ЕИО (6);
като има предвид, че Съветът счита, че не е в състояние да приеме позиция по това предложение при липсата на условия за внос, хармонизирани сертификати или споразумения за еквивалентност във ветеринарната област с основните партньори на Общността;
като има предвид, че за да се избегне прекъсването на търговските потоци на тези продукти от определени трети страни от 1 януари 1997 г., когато изтича срокът на преходните мерки, които се прилагат за вноса на тези продукти, следва да бъде разрешено да се продължи вносът от предприятия, различни от кланиците, одобрени съгласно Директива 72/462/ЕИО, предоставящи санитарните и ветеринарномедицинските гаранции, които се изискват от законодателството на Общността,
ПРИЕ НАСТОЯЩАТА ДИРЕКТИВА:
Член 1
В член 21б от Директива 72/462/ЕИО се добавя следната втора алинея:
„До установяването от Комисията на лицензии за внос и списъци на предприятията, от които е разрешен вносът на черва и на останалите продукти, посочени в член 2, буква б), v) от Директива 77/99/ЕИО, или до сключването на споразумения за еквивалентност във ветеринарната област и най-късно до 31 декември 1997 г. на държавите-членки се разрешава да внасят тези продукти в съответствие с действащите национални разпоредби, чрез дерогация от изискванията, определени в параграфи 1, 2 и параграф 4, буква а), i).“
Член 2
1. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива, най-късно до 1 януари 1997 г. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текстовете на основните разпоредби от националното си законодателство в областта, уредена с настоящата директива.
Член 3
Настоящата директива влиза в сила в деня на публикуването ѝ в Официален вестник на Европейските общности.
Член 4
Адресати на настоящата директива са държавите-членки.
Съставено в Брюксел на 17 декември 1996 година.